次韻衡州先生游花光因泛舟過向園示坐客之作
作者：趙蕃
朝代：宋

paragraphs: 使君有佳招，宿雨曉更驚。
晨起候天色，對岸煙嵐生。
使君匪遨遊，因行問農甿。
農甿趨急務，歡然慰中情。
天公亦喜事，爲辦終日晴。
喚酒屢酌客，往往顔半赬。
興乘不暇止，遂作浮舟行。
園荒久關閉，誰復相逢迎。
但餘古梅花，點綴莓苔輕。
想其種蒔時，老大繇孩嬰。
中筵出高唱，妙絕五言城。
勇起欲强和，媿此淫哇聲。